Sintetiese vleis- en suiwel-alternatiewe is GMO-gemorskos op steroïede
Hier staan ons nou op die vooraand van sintetiese voedsel vir die hele wêreld – dis nou indien die Nuwe Wêreldorde se ryk base hulle sin kry. Suid-Afrika sal vermoedelik nog lank daarteen veg en moontlik nooit heeltemal onderwerp word aan hierdie satansplan nie maar daar is lande waar dit reeds beproef word onder andere Singapoer wat reeds gekweekte vleis vir kommersiële verkoop goedgekeur het. Tot dusver is dit 'n verlore onderneming. Soos berig deur die Daily Mail, word die fetale (fetusse) beesserum (FSB) wat gebruik word om die "vleis" te kweek, verkoop vir $1 000 per liter, so, gekweekte vleis sal teen $200 000 per pond moet verkoop om net gelyk te breek.
In die VSA en 'n paar ander lande het 'n ander soort beesvleisalternatief wat nie 'n fortuin kos om te maak nie, die mark oorgeneem, naamlik "plantgebaseerde" vleisvervangers onder name Impossible Burger en Beyond Meat. Ongelukkig vir hierdie maatskappye is daar tydens hofsake bewys dat dit nie plantaardig is nie.
Die GMO-industrie (geneties-gemanipuleerde produkte) vervang nou diereprodukte met gekweekte, sellulêr-gebaseerde "voedsel". Maatskappye wat betrokke is by die skep van hierdie soort kosse het selfs deelgeneem aan vanjaar se Natural Products Expo West in die VSA, 'n uitstalling wat histories gereserveer is vir totaal natuurlike en organiese maatskappye. Alan Lewis, visepresident by Natural Grocers het kommentaar gelewer oor die teenwoordigheid van voedseltegnologiemaatskappye by die 2022 Expo:
"Dit blyk dat selfs met al die vaardighede in die natuurlike produkte-gemeenskap, ons geteiken word deur 'n gekoördineerde wêreldwye veldtog om die aanvaarding van sintetiese middels in natuurlike kanale af te dwing. Die veldtog is voortspruitend uit die berugte GMO-lobby, nou aangemoedig en gerugsteun deur tegnologie-magnate."
Selfs die doelwit van Die Groot Herstel (The Great Reset van die Nuwe Wêreldorde) is tydens die uitstalling voorgedra. In sy hoofaanbieding het Nick McCoy van Whipstitch Capital gesê dat "Die enigste manier waarop ons as 'n planeet in die vraag na voedsel kan voorsien, is deur gekweekte vleis." Dit is 'n volslae leuen maar een wat goed werk vir diegene wat The Great Reset-agenda op die wêreld afdwing. Sleutelargumente vir sintetiese vleis sluit in:
•Volhoubaarheid — Die grootmaak van vee is glo onvolhoubaar aangesien dit groot hoeveelhede grond verg.
• Bekamping van klimaatsverandering — Die gebruik van sintetiese vleis is glo omgewingsvriendeliker as die grootmaak van vee wat 'n bron van metaangas is.
• Dierewelsyn — Dit is meer menslik aangesien geen diere vir menslike voedsel doodgemaak word nie.
Hierdie argumente is egter almal vals. Die waarheid is dat die verskuiwing na gepatenteerde voedsel alles gaan oor die skep van bevolkingsbeheer deur afhanklikheid.
Die EAT Forum het The Planetary Health Diet ontwerp wat op die hele wêreldbevolking afgedwing moet word. Dit behels die vermindering van vleis- en suiwelinname met tot 90%. Hul grootste inisiatief word FReSH genoem, wat daarop gemik is om die voedselstelsel te transformeer deur saam met biotegnologie- en valsvleismaatskappye te werk om volvoedsel te vervang met alternatiewe wat in laboratoriums geskep is. Sodra tegnologiereuse beheer het oor vleis, suiwel, graan en olies, sal dit hulle wees wat voordeel trek deur beheer oor die voedselvoorraad, en die private maatskappye wat die voedselvoorraad beheer, sal uiteindelik ook lande en hele bevolkings beheer.
Biotegnologie sal uiteindelik boere uit die mark dwing. Dus, die werk wat gedoen word in die naam van "volhoubaarheid en die redding van die planeet" gaan slegs oor die verskuiwing van beheer oor bevolkings deur private korporasies. Daardie korporasies word op hul beurt gefinansier en/of besit deur dieselfde globalistiese kabaal wat probeer om alles anders in die samelewing "terug te stel" (reset). En, net soos die res van The Great Reset-agenda, is die beplande veranderinge aan die voedselvoorraad totaal tot nadeel van die wêreldbevolking. Dit sal laer vlakke van gesondheid, meer chroniese siektes en, uiteindelik, laer lewensduur veroorsaak, presies wat die kabaal wil hê en reeds met die gifinspuiting besig is om te bereik. Die "voedsel" is hoogs verwerk wat geassosieer word met verhoogde kalorie-inname en gewigstoename volgens 'n studie van die Nasionale Instituut van Gesondheid. Daarby stel hulle nou 'n nuwe geneties-gemanipuleerde proteïen bekend wat 'n onbekende potensiële impak op die menslike mikrobioom en die omgewing sal hê.
Belangrik om te weet, gekweekte vleis spaar nie lewens van diere nie! Gekweekte of dan selgebaseerde vleis, word uit diereweefselselle vervaardig wat tot groter blaaie gekweek word. Die sleutelbestanddeel om die selle te laat groei is fetale beesserum (FBS) wat gemaak word van die bloed van koeifetusse. FBS word gebruik omdat dit 'n universele groeimedium is (wat beteken dat enige sel daarin kan groei, terwyl ander mediums selspesifiek is) en groeifaktore bevat wat seldood voorkom. Reeds in 2017 het die tydskrif Slate die grusame proses van FBS-onttrekking uiteengesit:
"As 'n koei vir slag kom en toevallig dragtig is, word dit geslag en gebloei, en dan word die fetus van sy ma verwyder en in 'n bloedversamelingskamer gebring. Die fetus, wat tydens die volgende proses lewendig bly om bloedkwaliteit te verseker, word 'n naald in die hart gedruk. Sy bloed word dan gedreineer totdat die fetus sterf, 'n dood wat gewoonlik sowat vyf minute duur. Hierdie bloed word dan verfyn, en die gevolglike produk is FBS."
Om gekweekte vleis te eet, beteken dus dat jy nie net 'n dier eet wat doodgemaak is nie; jy eet kos wat gemaak is van 'n dier wat geoffer is voordat dit nog gebore is. Dit is 'n redelik bisarre manier om dierewelsyn te bevorder! Die realiteit is dat hulle beide koeie en kalffetusse nodig het om gekweekte beesvleis te maak. Wat nog erger is: die vleis van daardie kalf word weggegooi en is hy geoffer net om sy bloed te dreineer.
Nou, afgesien van algemene etiese oorwegings, voldoen gekweekte beesvleis nie aan vegetariese of goeie voedingsvereistes nie soos tans in 'n hofsaak in Illinois, Amerika, teen Beyond Meat uitgewys is. Maar die belangrikste is dat 'n mens ook godsdienstige besware kan opper. Jode en Christene word byvoorbeeld verbied (Bybels gesproke) om die bloed van enige dier te eet, en in gekweekte vleis is bloed die sleutelbestanddeel.
Die Christelike aspek in ag genome bring mens by die slotsom dat dit net Satan self kan wees wat hierdie planne opgetrek het. Soos ons weet sal die Nuwe Eenwêreldregering deur die antichris regeer word, dus is dit duidelik dat Satan deur middel van hierdie "voedselstelsel" besig om mense in te trek om die antichris te dien. Mag ons hemelse Vader gee dat sy kinders hierteen beskerm sal word, en dat Suid-Afrika met spesiale genade van Bo nie hieronder sal buig nie.